Κωνσταντίνος Ασώπιος

Ο Κωνσταντίνος Ασώπιος (1785 - 1872) ήταν Έλληνας λόγιος και καθηγητής πανεπιστημίου του 19ου αιώνα από την Ήπειρο.

 Βιογραφία 
Ο Ασώπιος γεννήθηκε στο Γραμμένο Ιωαννίνων το 1785. Ήταν παιδί φτωχής οικογένειας της περιοχής και αρχικά έφερε το επώνυμο Ντσόλμπας ή Ράδος.Γούδας, Αναστάσιος Ν. (1874), σελ. 225. Μετά τον θάνατο του πατέρα του, ακολούθησε τη μητέρα του στα Ιωάννινα, όταν εκείνη βρήκε εργασία στην οικία της οικογένειας Μελά. Χάρη στις επιδόσεις του στα γράμματα κατέστη υπότροφος του Ζώη Καπλάνη, ενώ αργότερα έλαβε από τον σχολάρχη του, Αθανάσιο Ψαλίδα, το επίθετο «Ασώπιος», το οποίο και υιοθέτησε.Γούδας, Αναστάσιος Ν. (1874), σελ. 225 - 226. 

Παράλληλα με τις σπουδές του, εργαζόταν ως ιδιωτικός διδάσκαλος και με το χρηματικό ποσό που συγκέντρωσε, μετέβη -μαζί με τον Χριστόφορο Φιλητά- στην Ιταλία (Νάπολη) για να σπουδάσει ιατρική, όμως ένα πρόβλημα υγείας τον ανάγκασε να μεταβεί το 1813 στην Κέρκυρα προς θεραπεία.Γούδας, Αναστάσιος Ν. (1874), σελ. 226. Μετά την ανάρρωσή του, επέστρεψε στην Ιταλία και συγκεκριμένα στη Βενετία, όπου δραστηριοποιήθηκε ως μεταφραστής και αργότερα εγκαταστάθηκε στην Τεργέστη, όπου -με προτροπή του αντιπροέδρου της παροικίας Ιακώβου Ρώτα- χρημάτισε για μια πενταετία διδάσκαλος στην Ελληνική Σχολή της πόλης. Χάρη στη συνάντησή του με τον φιλέλληνα Φρέντερικ Νορθ (λόρδο του Γκίλφορντ), τον οποίο γνώριζε από τα Ιωάννινα, σπούδασε με έξοδα εκείνου στα πανεπιστήμια του Γκέτινγκεν, του Βερολίνου και του Παρισιού, ώστε να αναλάβει καθηγητής της Ιονίου Ακαδημίας, που ο Άγγλος ευγενής σκόπευε να ιδρύσει, όπως και συνέβη το 1824.Γούδας, Αναστάσιος Ν. (1874), σελ. 226 - 227.  

Μετά τον θάνατο του Γκίλφορντ το 1827 και την παρακμή της Ιονίου Ακαδημίας που ακολούθησε, ο Ασώπιος αποδέχτηκε τις προτάσεις του ελληνικού κράτους και κατέλαβε θέση στο Πανεπιστήμιο Αθηνών,Γούδας, Αναστάσιος Ν. (1874), σελ. 236. ενώ διετέλεσε τρεις φορές πρύτανης (1843-1844, 1856-1857, 1861-1862). Αποσύρθηκε το 1866, εξαιτίας του σοβαρού προβλήματος υγείας που αντιμετώπιζε από παλαιά, και απεβίωσε μερικά χρόνια αργότερα, στις 19 Νοεμβρίου του 1872. Στην κηδεία του παρευρέθηκε πλήθος κόσμου.Γούδας, Αναστάσιος Ν. (1874), σελ. 241 - 242.

Εκτός από τα Σούτσεια, στην εργογραφία του περιλαμβάνεται ένα συντακτικό και μια γραμματολογία, καθώς και εισαγωγή στον Πίνδαρο.

Ήταν νυμφευμένος με την Ελένη Ασημακοπούλου, την οποία γνώρισε κατά τη διάρκεια της παραμονής του στην Τεργέστη. Τέκνα του ήταν ο Ειρηναίος και η Ευρυδίκη.Γούδας, Αναστάσιος Ν. (1874), σελ. 235 - 236.  

 Παραπομπές 

 Πηγές 

 Εξωτερικοί σύνδεσμοι 
 Κωνσταντίνος Ασώπιος στον Πανδέκτη, του Εθνικού Ιδρύματος Ερευνών.

Κατηγορία:Έλληνες πανεπιστημιακοί του 19ου αιώνα
Κατηγορία:Έλληνες λόγιοι του 19ου αιώνα
Κατηγορία:Έλληνες ιατροί του 19ου αιώνα
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Πρυτάνεις Εθνικού και Καποδιστριακού πανεπιστημίου Αθηνών